《同邹侍讲诸公游长春宫故址四首 其四》
明代·王直

迅飙余霭收，宿雨众流溃。郁郁高原树，好鸟鸣相对。

农家喜暄节，荷锄理荒秽。昔者鸾鹤居，今为阡陌会。

池荷新叶小，园柳飞花碎。霞明清川曲，云度远天外。

景物良可怀，风咏夙所爱。瀛海浩无垠，沧洲竟安在？

作者简介：（1379—1462）明江西泰和人，字行俭，号抑庵。永乐二年进士。选入翰林，读中秘书，寻入内阁，除修撰。历仕仁、宣二朝，迁少詹事兼侍读学士。在翰林二十余年，稽古代言编纂记注之事多出其手，与王英齐名，时有西王东王之说。英宗时拜吏部尚书，谏北征，不从。土木之变后，劝郕王(景帝)即位。自以不如于谦，每事推下之。帝易太子时，署名有难色，强而后可，终以为憾事。夺门变后，乞休。有《抑庵集》。